અમદાવાદ: શહેરમાં છેલ્લા કેટલાક વખતથી તસ્કરી રાજ પ્રર્વતે છે. ચીલઝડપ, તફડંચી અને ચોરીઓનો સિલસિલો જારી રહેતાં શહેરીજનોએ રૂ. ૧૬ લાખની માલમતા ગુમાવી છે. ખોખરામાં રામદેવ એસ્ટેટ ખાતે અાવેલ સૂર્યા કેમિકલ ઈન્ડસ્ટ્રીઝમાંથી રૂ. એક લાખની કિંમતના કેમિકલ પાઉડરનાં બોક્સની ચોરી થઈ હતી. જ્યારે શાહીબાગમાં અાવેલ ચીનુભાઈ ચિમનભાઈના બંગલામાં ઘરઘાટી તરીકે કામ કરતાં ત્રણ શખસ રૂ. એક લાખની મતા લઈ ફરાર થઈ ગયા હતા, વટવામાં એસપી રિંગરોડ પર પાર્ક કરેલી ટ્રકની તાડપતરી કાપી તસ્કરોએ રૂ. સવા બે લાખની કિંમતના ૧૨૦ નંગ સાબુનાં બોક્સની ચોરી કરી હતી, નરોડામાં દેવ કોમ્પ્લેક્સ પાસે અાવેલી દુકાનનો દરવાજો તોડી રૂ. ૬૦ હજારની ચોરી કરવામાં અાવી હતી, અાનંદનગરમાં અાવેલ અાશીર્વાદ બંગ્લોઝમાં રહેતા દિલીપભાઈ શાહની પાસે સેલ્સમેનની ઓળખ અાપી અાવેલા બે ગઠિયા તેમની નજર ચુકવી રૂ. ૪.૫૦ લાખનાં ઘરેણાં તફડાવી ગયા હતા.